Et dansk kongeskib fra Columbus' tid blev tirsdag bjærget i svensk farvand og afslørede ifølge den arkæologiske leder flere 'overraskelser' op til overfladen

- Det gik jættebra. Over al forventning. Det var mere fantastisk, end vi havde troet.

Sådan siger professor i maritim arkæologi, Johan Rönnby, på klingende svensk til Ekstra Bladet, efter at han kort forinden havde stået i spidsen for bjærgningen af det danske kongeskib Gribshunden, som sank i 1495 i havet ud for byen, der næsten udtales på samme måde som arkæologens efternavn - nemlig Ronneby i Blekinge.

Rönnby, der har stilling ved universitetet Södertörn i Huddinge, er næsten ikke til at stoppe, når han går i gang med at fortælle om bjærgningsarbejdet i det sydsvenske, som på tidspunktet, hvor Gribshunden sank, var en del af Danmark.

- Skibet viste sig at være enormt velbevaret. Det var vældig spændende at opleve, hvordan det hele, som vi havde forestillet os, så ud i virkeligheden. Der var flere spændende sager, siger han.

Det var svenske forskere, som i 2013 afslørede, at skibsvraget, der blev fundet af dykkere tilbage i 1970'erne, er vraget af det danske kongeskib Gribshunden. (Foto: Johan Rönnby)

Blandt de spændende sager var tre kanonkugler, men også skibets galionsfigur har tiltrukket så meget opmærksomhed, at britiske BBC har været forbi findestedet for at fortælle om fundet.

- Figuren sidder forrest. Og det viser sig, at der var en person i munden, som stikker ud. Det var det første, man så, forklarer Johan Rönnby.

Også museumschefen i Ronneby på Blekinge Museum har ifølge den arkæologiske leder vanskeligt ved at få armene ned igen.

- Vi er allerede i gang med at diskutere, hvad vi skal gøre med fundene. Museumschefen vil gøre det til en attraktion. Der er ingen tvivl om, at det også vil tiltrække interesse fra Danmark. Det er sådan et mellemnationalt anliggende, eftersom Ronneby jo faktisk oprindeligt er en dansk stad, siger professoren.

Under bjærgningen skitserede dykkerne nøjagtig, hvor de havde fundet de forskellige dele. (Foto: Johan Rönnby)

Skibet er tidssvarende med Columbus’ store rejse (1492), og ifølge ekspeditionslederen ved man utroligt lidt om skibe fra denne tid.

Historiebøgerne fortæller os, at en stor brand og eksplosion betød, at den danske Kong Hans' storslåede skib 'Gribshunden' sank.

Ifølge Johan Rönnby er det mest utrolige ved fundet, at der aldrig er fundet lignede på verdensplan. Samtidig kan du se ligheden mellem fundet og de billederne, der findes af Kong Hans' skib for mere en 500 år siden.

Kong Hans af Danmark regerede i Danmark fra 1481 til 1513. Han var søn af Christian d. 1 og var blandt andet kendt for Slaget ved Hemmingstedt i 1500, hvor han og Hertug Frederik led et grimt nederlagt til Ditmarskens bønder.

Derudover havde han flere fejder med svenskerne, og det var her, at Gribshunden sank.

Skibet er ifølge Johan Rönnby 'utrolig velbevaret' og giver også opfattelsen af, hvordan Columbus' skib kan have set ud. (Foto: Johan Rönnby)

Se også: Nu bjærges unikt fund fra havbunden